Nos frater Guillermus S. Martini Eduensis humilis abbas totusque ejusdem loci conventus notum facimus quod...... ruinam quam clocherius noster instanter imminebat et dampna que inde provenire poterant, fratri nostro de Corgoleim tunc elemosynario nostro et fratri Roberto de S. Helena tunc celerario nostro quod de bonis a deo sibi collatis quilibet eorum ad opus dicti clocherii viginti libras divionenses dederint et solverint, unam missam post decessum eorum pro fidelibus defunctis quolibet die celebrandam dedimus et concessimus usque ad annum subsequentem pro quolibet ipsorum et antecessorum suorum, vel duas si in uno anno decedant, ac ipsis et omnibus aliis qui ad dictum opus manum porrexerint adjutricem; participationem tanquam uni ex nobis concedimus in bonis que facta fuerint nunc et fient in monasterio nostro in capite et in membris. Nos autem abbas quod donationem pecunie supradicte quoquomodo habuerint vel acquisierint de bonis monasterii nostri ipsos absolvimus, etc., promittimus etiam predictis monachis quod nos quemdam presbyterum constituemus qui dictam missam pro quolibet eorum per annum celebrabit et dicto presbytero prebendam integram tanquam uni ex nobis durante anno predicto concedimus et donamus. Actum anno M C L VIII mense julii.